Ettepanek: NÕUKOGU OTSUS seisukoha kohta, mis võetakse Euroopa Liidu nimel ELi ja Hiina ühises tollikoostöö komitees Euroopa Liidu volitatud ettevõtjate programmi ja Hiina Rahvavabariigis kehtivate ettevõtluse liigitamise meetmete vastastikuse tunnustamise suhtes /* COM/2014/0106 final - 2014/0054 (NLE) */





SELETUSKIRI 1. ETTEPANEKU TAUST Volitatud ettevõtjaid käsitlev Euroopa Liidu õigusakt võeti vastu ühenduse tolliseadustiku muudatusega (2005. aasta aprillis vastuvõetud määrus (EÜ) nr 648/2005). Volitatud ettevõtjaid käsitlev õigusakt jõustus 2008. aasta jaanuaris. Kaubanduspartnerluse programmide, näiteks volitatud ettevõtjate programmi eesmärk on tekitada usaldusväärsete, tollieeskirjadele vastavust tõendada suutvate kauplejatele soodsam olukord ning muuta nende osa rahvusvahelises tarneahelas turvalisemaks. Kaubanduspartnerluse programmide vastastikune tunnustamine suurendab kogu tarneahela turvalisust ja soodustab kaubandust. See konsolideerib Maailma Tolliorganisatsiooni (WCO) maailmakaubanduse tagamise ja lihtsustamise standardite raamistikus (edaspidi „SAFE raamistik”) kokkulepitud lähenemisviisi rahvusvahelises ulatuses. Samuti püütakse seeläbi leida lahendust äriringkondi kimbutavale probleemile, kuidas vältida nõuete kiiret kasvu ja standardida tolli julgeolekuprotseduure. ELi ja Hiina RV vahelisi tollisuhteid reguleeritakse Euroopa Ühenduse ja Hiina Rahvavabariigi (edaspidi „Hiina”) valitsuse vahelise tolliküsimustes toimuva koostöö ja vastastikuse haldusabi lepinguga (edaspidi „vastastikuse haldusabi leping”), mis allkirjastati 8. detsembril 2004. aastal. Vastastikuse haldusabi lepingu kohaselt kohustuvad asjaomased tolliasutused tegema tollikoostööd kõigis tollialaste õigusaktide kohaldamisega seotud küsimustes. Eelkõige kohustuvad lepinguosalised töötama tollivaldkonnas välja kaubanduse soodustamise meetmed, võttes arvesse rahvusvaheliste organisatsioonide tehtud tööd selles valdkonnas. Vastastikune tunnustamine peaks võimaldama ELil ja Hiinal pakkuda soodustusi neile ettevõtjatele, kes on investeerinud eeskirjadele vastavuse tagamisse ja tarneahela turvalisusse ning keda on sertifitseeritud vastava kaubanduspartnerlusprogrammi kohaselt. 2010. aasta septembris soovitas ELi ja Hiina ühine tollikoostöö komitee koostada volitatud ettevõtjate programmide vastastikuse tunnustamise juhendi. 2010. aasta detsembris peetud ELi ja Hiina ühise tollikoostöö komitee juhtrühma (edaspidi „juhtrühm”) koosolekul kiideti see juhend heaks. 2011. aasta juunis võrdles ELi ja Hiina ühise tollikoostöö komitee töörühm põhjalikult ELi volitatud ettevõtjate programmi ja Hiinas kehtivaid meetmeid ettevõtluse liigitamise kohta. Pärast põhjalikku võrdlemist, mis hõlmas nii dokumentide kontrollimist kui ka tegelikku rakendamise kontrollimist, otsustas juhtrühm, et need kaks programmi võib lugeda omavahel kooskõlas olevaks. 2012. aasta juunis leppis ELi ja Hiina ühine tollikoostöö komitee kokku ametlike läbirääkimiste algatamises. Praeguseks on toimunud kolm läbirääkimiste vooru, esimene 2013. aasta jaanuaris, teine 2013. aasta märtsis ja kolmas 2013. aasta oktoobris. Nende läbirääkimiste käigus viimistleti ELi ja Hiina ühise tollikoostöö komitee otsuse eelnõu, milles käsitletakse volitatud ettevõtjate programmi vastastikust tunnustamist. Kaubanduspartnerluste vastastikune tunnustamine on ELi ja Hiina vahelise tollikoostöö strateegilise raamistiku põhikomponent. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Liikmesriikidega konsulteeriti Euroopa Liidu Nõukogu tolliliidu töörühma raames. Mõju hindamine ei ole praegu vajalik, sest ELi ja Hiina ühise tollikoostöö komitee (edaspidi „ühiskomitee”) otsusega rakendatakse vastastikuse haldusabi lepingut selle sisu muutmata. 3. ETTEPANEKU ÕIGUSLIK KÜLG Nõukogul on palutud vastu võtta liidu seisukoht ühiskomitee otsuse eelnõu suhtes, mis põhineb Euroopa Liidu toimimise lepingu artikli 207 lõike 4 esimesel lõigul koostoimes artikli 218 lõikega 9. Ühiskomitee otsuse eelnõu õiguslik alus on sätestatud vastastikuse haldusabi lepingu artiklis 21. Ettepanek tehakse ühise kaubanduspoliitika valdkonnas, mis kuulub liidu ainupädevusse. Subsidiaarsuse põhimõtet seetõttu ei kohaldata. 4. MÕJU EELARVELE Ettepanek ei mõjuta otseselt liidu eelarvet. 2014/0054 (NLE) Ettepanek: NÕUKOGU OTSUS seisukoha kohta, mis võetakse Euroopa Liidu nimel ELi ja Hiina ühises tollikoostöö komitees Euroopa Liidu volitatud ettevõtjate programmi ja Hiina Rahvavabariigis kehtivate ettevõtluse liigitamise meetmete vastastikuse tunnustamise suhtes EUROOPA LIIDU NÕUKOGU, võttes arvesse Euroopa Liidu toimimise lepingut, eriti artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Euroopa Ühenduse ja Hiina Rahvavabariigi vaheline tolliküsimustes toimuva koostöö ja vastastikuse haldusabi leping (edaspidi „vastastikuse haldusabi leping”) jõustus 1. aprillil 2005. (2) Vastastikuse haldusabi lepingu artikli 6 kohaselt kohustuvad lepinguosalised arendama tollikoostööd kõigis tollialaste õigusaktide kohaldamisega seotud küsimustes; samuti kohustuvad nad välja töötama kaubandust soodustavad meetmed tollivaldkonnas. (3) Kaubanduspartnerlusprogrammide, nimelt Euroopa Liidu volitatud ettevõtjate programmi ja Hiina Rahvavabariigis kehtivate ettevõtluse liigitamise meetmete vastastikune tunnustamine suurendab tarneahela turvalisust ja julgeolekut ning soodustab rahvusvahelist kaubavahetust ning võimaldab lepinguosalistel pakkuda soodustusi neile ettevõtjatele, kes on investeerinud eeskirjadele vastavuse tagamisse ja muutnud oma osa rahvusvahelises tarneahelas turvaliseks ning keda on sertifitseeritud vastava kaubanduspartnerlusprogrammi kohaselt. (4) Seepärast on asjakohane sätestada kaubanduspartnerluse programmide vastastikune tunnustamine. (5) Vastastikune tunnustamine sätestatakse vastastikuse haldusabi lepingu artikli 21 alusel loodud ELi ja Hiina ühise tollikoostöö komitee (edaspidi „ühiskomitee”) otsusega. (6) Seetõttu peaks liit võtma ühiskomitees seisukoha, mis on sätestatud käesolevale otsusele lisatud otsuse eelnõus, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab Euroopa Ühenduse ja Hiina Rahvavabariigi vahelise tolliküsimustes toimuva koostöö ja vastastikuse haldusabi lepinguga loodud ELi ja Hiina ühises tollikoostöö komitees, põhineb kõnealuse komitee otsuse eelnõul, mis on lisatud käesolevale otsusele. Artikkel 2 ELi ja Hiina ühise tollikoostöö komitee otsus avaldatakse pärast vastuvõtmist Euroopa Liidu Teatajas. Artikkel 3 Käesolev otsus jõustub sellele allakirjutamisel. Brüssel, Nõukogu nimel eesistuja